பிக்கல் – பங்காகச் சொத்தைப் பிரித்துக் கொண்டு போதல். பிடுங்கல் – இடை இடையே பங்காளியரும் பிறரும் வலிந்து பறித்துக் கொண்டு போதல். பிக்கல் - பிய்த்தல், பிரித்தல், பொருளுக்கு உரிமையுடையார் செயல். பிடுங்கல், பொருள் மேல் பற்றால் உரிமை இல்லாரும் இளக்கம் கண்டு வலிந்து பிடுங்கிக் கொண்டு போதல். “பிக்கல் பிடுங்கல் எதுவும் இல்லை” என்று பாராட்டுவது உண்டு. பிடுங்குதல் வழிப்பறி போல்வதாம். பற்று – நெருங்கி உறவாடி இருத்தல். பாசம் – பிரிவின்றி இணைந்திருத்தல். “பற்று பாசம் இல்லாத மக்களென்ன மக்கள்’ என்று முதியோர் தம் மக்களைச் சலித்துக் கொள்வது தெரிந்த செய்தி. பற்று – பற்றுதல் அல்லது இறுக்கிப் பிடித்தல் போல் அமைந்த நிலை. பாசம், ‘பசைபோல்’ ஒட்டிக் கொண்டு இரண்டற நிற்கும் நிலை. பற்றும் பாசமும் அறுதல் துறவுச் சிறப்பை துலக்குவது எனினும்; இல்லற அன்புக்கும் உலகியல் நலத்துக்கும் பற்றும் பாசமும் விரும்பக் கூடியனவாகவே உள்ளன. ஆதலால் பற்றறுத்தலை வள்ளுவர் துறவிலே வைத்தார். (குறள் அதி 35)